作者:劉克莊
標題:賀新郎
內容:萬字如針縷。憶王郎、丹墀大對，氣為文主。貴近旁觀俱失色，仰止如天聖度。笑杜牧、成名居五。晚面清光猶苦諫，似封人、懇切言君母。謫塵世，錯行路。當時宜和薰風句。又那知、青雲一跌，被才名誤。輸與靈和殿前柳，柔軟隨風學舞。怪兩鳥、新來停語。不是先生高索價，問何時、宰相先生許。舉杯祝，莫傾柱。